Előterjesztés

a Közgyűlés részére

Tisztelt Közgyűlés!

A Fővárosi Közgyűlés a 632/2015.(05.27.) számú határozatával (1. számú melléklet) felkérte a főpolgármestert, hogy vizsgálja meg a Fővárosi Önkormányzat és a Sziget Kulturális Menedzser Iroda Kft. közötti 2016-2019. évekre vonatkozó együttműködési megállapodás megkötésének, valamint a sziget fejlesztésének műszaki, pénzügyi lehetőségeit annak érdekében, hogy a rendezvény minden évben magasabb színvonalon legyen alkalmas a programok befogadására és a vonatkozó javaslatot terjessze be a Fővárosi Közgyűlés számára.

A határozat végrehajtása érdekében a Fővárosi Önkormányzat és a Sziget Kulturális Menedzser Iroda Kft. (a továbbiakban: Sziget Kft.) megvizsgálta a fenti együttműködés lehetőségeit, ennek eredményeképpen a Sziget Fesztivál, valamint a Gyerek Sziget rendezvénysorozat tervezhetőbb megvalósítása és megrendezésük zavartalan lebonyolítása érdekében a Sziget Kft. közterület-használati kérelmet nyújtott be a 2017 – 2021. közötti időszakra, 5 évre szóló közterület-használati megállapodás megkötésére.

A rendezvényei egyre magasabb színvonalon történő megrendezhetősége céljából ajánlatot tett az Óbudai-sziget infrastrukturális fejlesztésére is, melyet a 2017-2021 közötti időszakban a Fővárosi Önkormányzattal együttműködve saját költségén kíván megvalósítani.

A Sziget Fesztivál Európa egyik legnagyobb, a fiatalok körében nagy népszerűségnek örvendő könnyűzenei és kulturális rendezvénye, mely 2012. és 2014. után 2015. évben már 3. alkalommal nyerte el Európa legjobb fesztiválja díját a European Festival Awards-on. A 2016. évben 24. alkalommal megrendezett fesztiválra, a hazai látogatókon túl, mintegy 50 ezer külföldi vendég érkezett. A Gyerek Sziget 2002 óta Budapest legnagyobb ingyenes családi rendezvénysorozata, mely június négy hétvégéjén több száz ingyenes programmal várja a látogatókat. A családi programok iránti igényt mi sem bizonyítja jobban, mint hogy a rendezvényt hétvégeken több tízezer fő látogatja.

1. **Közterület-használati megállapodás:**

A 2016. évi Sziget Fesztivál és Gyerek Sziget rendezvénysorozat közterület-használatához a Fővárosi Közgyűlés Tulajdonosi, Gazdasági és Közterület-hasznosítási Bizottságra 2016. május 24.-i ülésén hozzájárult.

A Sziget Kft. által benyújtott kérelem alapján az előző évekhez hasonlóan a Sziget Fesztivál évente augusztus hó közepén egy hét időtartamban, a Gyerek Sziget rendezvénysorozat pedig június négy hétvégéjén kerülne megrendezésre. A rendezvények helyszíne tekintetében -a 2016. évre vonatkozó közterület-használati megállapodáshoz hasonlóan - a Sziget Fesztivál esetében a fesztiválra érkező vendégek beléptetése, ellenőrzése célját szolgáló beléptető pontok a fokozott biztonság érdekében nagyobb területen kerülnének kialakításra, mint a korábbi években, továbbá az együttműködési megállapodás továbbra is kiterjed a Sziget fesztivál zászlóknak az Árpád, Margit és Erzsébet hídon történő kihelyezésére. A megállapodásban a Sziget Kft. vállalásokat tesz a zajméréssel, zajmonitoring rendszer működtetésével kapcsolatban is.

Figyelembe véve a korábbi évekhez képest igénybe venni kívánt többlet területeket, évente 80 millió Ft + ÁFA közterület-használati díj Sziget Kft. által történő megfizetésére teszünk javaslatot. (2016-ban szintén 80 millió Ft+ÁFA volt a díj összege, mivel a Sziget Kft már idén is többlet területeket vett igénybe.) A fizetendő díj évente a Központi Statisztikai Hivatal által közzétett, előző évi éves fogyasztói árindex mértékével emelkedik az FKR 23. § (7) bekezdése alapján.

A Fővárosi Önkormányzat a Sziget Fesztivál lebonyolításában szoros együttműködésre törekszik a rendezőkkel, a nemzetközi jelentőségű rendezvény sikeres megszervezése érdekében, és e emellett képviseli a főváros anyagi érdekeit is. Az együttműködés eredményeként olyan megállapodás jöhet létre, mely a rendezvények sikeres megrendezését teszi lehetővé, ugyanakkor előnyös feltételeket biztosít a Fővárosi Önkormányzat számára.

A Sziget Kft. és a Fővárosi Önkormányzat között kötendő, a Sziget Fesztivál és Gyerek Sziget rendezvények 2017 - 2021. évi közterület-használatára vonatkozó, egységes megállapodás tervezete az előterjesztés 3. számú mellékletét képezi.

1. **Fejlesztési megállapodás:**

A Fővárosi Közgyűlés 632/2015.(05.27.) számú határozatában foglaltaknak megfelelően, annak érdekében, hogy a rendezvény minden évben magasabb színvonalon legyen alkalmas a programok befogadására, a Sziget Kft. javaslatot tett a területen szükséges felújítási és fejlesztési munkák elvégzésére.

A Hajógyári-sziget északi részén elhelyezkedő park, amellett, hogy a Sziget Fesztivál és a Gyerek Sziget helyszíne, egyben Budapest egyik kedvelt közparkja. A park 1970-es években történő kialakításakor az akkori kor igényeinek megfelelő szabadidőparkot alakítottak ki, melynek elrendezése, alaprajzi kialakítása a mai napig megállja a helyét, azonban az elmúlt évtizedekben az állapota jelentősen romlott, illetve az infrastrukturális ellátottsága a mai kor igényeinek nem megfelelő.

A Sziget Kft. a Fővárosi Önkormányzattal való együttműködés keretében javaslatot tett a park egyes elemeinek felújítására, bővítésére. A javasolt fejlesztések nemcsak a Sziget Fesztivál szervezését, a látogatók magasabb színvonalon való kiszolgálását tennék lehetővé, hanem a fesztivál idején kívül a parklátogatók érdekeit is szolgálnák. A tervezett munka része az úthálózat, burkolatok felújítása mellett a közcsatorna- és vízhálózat fejlesztése, nyilvános WC telepítése is. A tervezett fejlesztési feladatok részletezése az előterjesztés 3. sz. mellékletében található.

A javasolt fejlesztési feladatokat ütemezve kell elvégezni, 2017 és 2021 közötti időszakban. A Sziget Kft. Fejlesztési - együttműködési tervet készített (3. sz. melléklet), melyben részletesen bemutatásra kerülnek a tervezett fejlesztési munkák, illetve az ütemezés.

A fejlesztési feladatokat a Sziget Kft. saját költségen kívánja megvalósítani, ezek becsült költsége mintegy bruttó 171,6 millió Ft. A tervezett fejlesztés a Fővárosi Önkormányzat részéről forrás biztosítását nem igényli.

Az Óbudai-sziget infrastrukturális fejlesztését érintő fejlesztések megvalósításának részleteiről, az elkészült fejlesztések Fővárosi Önkormányzat részére történő átadásáról és azok üzemeltetéséről külön megállapodás kerül megkötésre, mely az előterjesztés 3. számú mellékletét képezi.

Kérem a Tisztelt Közgyűlést, hogy az előterjesztést megtárgyalni és a határozati javaslatokat elfogadni szíveskedjen.

Határozati javaslat

A Fővárosi Közgyűlés úgy dönt, hogy:

a Fővárosi Önkormányzat Szervezeti és Működési Szabályzatáról szóló 53/2014.(XII.12.) Főv. Kgy. rendelet 40. § (7) bekezdés alapján eseti jelleggel magához vonja Fővárosi Önkormányzat tulajdonában álló közterületek használatáról szóló 3/2013. (III.8.) Főv. Kgy. számú rendelet 10.§ (2) bekezdésében a Tulajdonosi, Gazdasági és Közterület-hasznosítási Bizottságra átruházott hatáskörét.

hozzájárulását adja a 2. számú melléletként csatolt közterület - használati megállapodás szerint a Sziget Kulturális Menedzser Iroda Kft. részére 2017 – 2021. időszakra a Sziget Fesztivál és Gyerek Sziget rendezvénysorozat megrendezése céljára a Budapest III. kerület Óbudai-sziget közpark, a III. kerület Angel Sanz-Briz utca, III. kerület gróf Esterházy János rakpart, I. kerület Sztehlo Gábor

rakpart, V. kerület Jane Haining rakpart, XIII. kerület Carl Lutz rakpart, a „K” híd, az Árpád híd, a Margit híd, az Erzsébet híd közterület-használatához. Jóváhagyja, megköti az előterjesztés 2. számú melléklete szerinti 2017–2021. évekre vonatkozó közterület-használati megállapodást, és felkéri a főpolgármestert annak aláírására.

határidő: 30 nap

felelős: Tarlós István főpolgármester

Jóváhagyja és megköti a jelen előterjesztés 3 sz. melléklete szerinti, a Hajógyári-sziget fejlesztési munkáival kapcsolatos Megállapodást a Sziget Kulturális Menedzser Iroda Kft.-vel, és felkéri a Főpolgármestert annak aláírására.

határidő: 30 nap

felelős: Tarlós István főpolgármester

**Határozathozatal módja:** az 1. határozati javaslat esetében minősített szavazattöbbség, a 2. és 3. határozati javaslat esetében egyszerű szavazattöbbség.

Budapest, 2016.

|  |  |
| --- | --- |
|  | dr. Szeneczey Balázsfőpolgármester-helyettes |

|  |
| --- |
| Láttam: |
| Sárádi Kálmánné dr.főjegyző |

melléklet:

1. Fővárosi Közgyűlés 632/2015.(05.27.) számú határozata
2. Sziget Kulturális Menedzser Iroda Kft.-vel kötendő 2017-2021. évekre vonatkozó közterület - használati megállapodás tervezete
3. Sziget Kulturális Menedzser Iroda Kft.-vel kötendő Megállapodás tervezete, mellékleteként Fejlesztési-együttműködési terv